สมาคมไฮสปีดเทรนญี่ปุ่นเข้าพบ”ประจิน” ยืนยันพัฒนาขนส่งระบบราง
สมาคมไฮสปีดเทรนญี่ปุ่นเข้าพบ"ประจิน" ยืนยันพัฒนาขนส่งระบบราง
9 ก.ย. 2558

พล.อ.อ.ประจิน จั่นตอง รองนายกรัฐมนตรี กล่าวภายหลังนาย Masafumi Shukuri ประธานสมาคมรถไฟความเร็วสูงระหว่างประเทศแห่งประเทศญี่ปุ่น (International High-Speed Rail Association: IHRA) เข้าเยี่ยมคารวะ ว่า ประธานสมาคมรถไฟความเร็วสูงฯ และคณะ เดินทางมาเยือนประเทศไทยเพื่อประสานความร่วมมือด้านรถไฟความเร็วสูงระหว่างไทย-ญี่ปุ่น กับกระทรวงคมนาคม
พร้อมถือโอกาสนี้มาเยี่ยมคารวะและแลกเปลี่ยนความคิดเห็นกับตนเองในฐานะที่เคยมีส่วนร่วมลงนามบันทึกแสดงเจตจำนง(MOI) ว่าด้วยความร่วมมือด้านการพัฒนาระบบราง และบันทึกความร่วมมือ(MOC) ด้านระบบรางกับญี่ปุ่นเมื่อเดือนกุมภาพันธ์และพฤษภาคม พ.ศ.2558 ที่ผ่านมา ซึ่งเป็นผลให้ความร่วมมือด้านระบบรางและรถไฟความเร็วสูงระหว่างไทย-ญี่ปุ่นมีความคืบหน้ามาอย่างต่อเนื่อง
สำหรับความร่วมมือระบบรางไทย-ญี่ปุ่น ตนเองได้เสนอให้ญี่ปุ่นพิจารณาเรื่องการพัฒนาบุคลากรด้านระบบราง เพื่อให้ไทยสามารถเตรียมบุคลากรให้พร้อมกับการปฏิบัติงาน และขอให้มีการถ่ายทอดเทคโนโลยีเพื่อรองรับระบบการทำงาน(operation) ของระบบชินคันเซ็น และต้องการต่อยอดไปสู่ระบบการซ่อมบำรุง(maintenance) และการผลิตชิ้นส่วนในอนาคต ซึ่งจะช่วยสร้างงานให้กับประเทศด้วย
 